SAUK saai nou wel Bokke op radio uit | Netwerk24
Deur Heindrich Wyngaard 20 September 2019 22:09
Die vroeëre aankondiging dat die SAUK nie kan bekostig om enige wedstryde van vanjaar se Wêreldbeker-rugbytoernooi uit te saai nie, het Vrydag 'n positiewe wending geneem.
Die openbare uitsaaier het in 'n mediaverklaring die goeie nuus bekend gemaak dat hy wel vier Springbokwedstryde op radio sal uitsaai, sowel as die twee halfeindstryde en die eindstryd.
Die Bokke skop Saterdag om 11:45 hul toernooi af teen die Nieu-Seelandse All Blacks, waarna hulle kragte meet teen die res van Groep B, naamlik Namibië, Kanada en Italië.
Luidens 'n verklaring deur die SAUK se woordvoerder, Vuyo Mthembu, sal regstreekse kommentaar oor RSG en Radio 2000 uitgesaai word, terwyl die Xhosa-radiostasie Umhlobo Wenene luisteraars met gereelde verslae deur die loop van die wedstryde op hoogte sal hou.
Dit beteken dat luisteraars van die Oos-Kaap nou ook in hul "seun", Siya Kolisi, se groot oomblik as Bok-kaptein by die Wêreldbekertoernooi sal kan deel.
Terwyl die SAUK se droewige geldsake alombekend is, het die nuus dat hulle nie die Wêreldbekerwedstryde sal uitsaai nie nogtans as 'n skok gekom. Die uitsaaier het benadruk dat dit hopeloos te duur sou wees om uitsaairegte deur Multichoice/Supersport te bekom.
Vrydag se aankondiging dui daarop dat 'n ooreenkoms nou met die internasionale uitsaairegtemaatskappy IMG bereik is.
"Dit is omdat ons besef dat rugby 'n geliefde sport in ons land is," het Sylvia Tladi, die waarnemende operasionale hoof by die SAUK gesê.